หุ้นบลูชิพหนุน SET ปิดเช้าพุ่งแรง 34 จุด รับราคาน้ำมันเพิ่ม-เฟดพยุงตลาดตราสารหนี้
หุ้นบลูชิพหนุน SET ปิดเช้าพุ่งแรง 34 จุด รับราคาน้ำมันเพิ่ม-เฟดพยุงตลาดตราสารหนี้ โดยดัชนีช่วงเช้าปิดที่ระดับ 1,375.96 จุด เพิ่มขึ้น 33.97 จุด หรือ 2.53% มูลค่าการซื้อขาย 3.59 หมื่นล้านบาท
16 มิ.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,375.96 จุด เพิ่มขึ้น 33.97 จุด หรือ 2.53% มูลค่าการซื้อขาย 3.59 หมื่นล้านบาท 
10 หุ้นดันดัชนีเช้านี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยเช้านี้ปรับขึ้นทิศทางเดียวกับตลาดหุ้นภูมิภาคเอเชียที่บวกราว 4% และดาวโจนส์ฟิวเจอร์สบวกกว่า 400 จุด ขานรับธนาคารกลางสหรัฐฯ (เฟด) เข้ามาพยุงตลาดตราสารหนี้ด้วยการขยายโครงการ Secondary Market Corporate Credit Facility ให้สามารถซื้อหุ้นกู้เอกชนด้วยมูลค่าสูงถึง 7.5 แสนล้านดอลลาร์สหรัฐฯ แสดงให้เห็นว่าความพยายามพยุงเศรษฐกิจไว้
ทั้งนี้ ตลาดบ้านเราในบางจังหวะย่อตัวจากแรงขายทำกำไร ซึ่งช่วงนี้ตลาดคงจะผันผวนไปก่อนจนกว่าจะมี Story ใหม่เข้ามา แต่โมเมนตัมยังไม่ได้แย่เพราะวันนี้มีแรงซื้อกลับหุ้นกลุ่มพลังงานและกลุ่มแบงก์ หลังจากที่ราคาน้ำมันเมื่อคืนนี้ปรับตัวขึ้น ตอบรับการที่กลุ่มโอเปกยืนยันลดกำลังผลิตตามข้อตกลง ทำให้มีแรงเก็งกำไรเข้ามาบ้าง
โดยวันนี้ยังต้องติดตามผลการประชุมคณะรัฐมนตรี (ครม.) และสถานการณ์การแพร่ระบาดไวรัสโควิด-19 โดยเฉพาะในจีนที่มีจำนวนผู้ติดเชื้อเพิ่มขึ้น
สำหรับแนวโน้มการลงทุนในช่วงบ่ายนี้ นายวิจิตร กล่าวว่า ตลาดยังมีโอกาสผันผวน พร้อมให้แนวรับ 1,360 จุด ส่วนแนวต้าน 1,380 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTTEP   มูลค่าการซื้อขาย  2,060.64 ล้านบาท  ปิดที่   93.50 บาท เพิ่มขึ้น  6.50 บาท
KBANK   มูลค่าการซื้อขาย  1,887.53 ล้านบาท  ปิดที่  101.50 บาท เพิ่มขึ้น  3.50 บาท
BAM     มูลค่าการซื้อขาย  1,868.32 ล้านบาท  ปิดที่   24.50 บาท เพิ่มขึ้น  0.30 บาท
PTT     มูลค่าการซื้อขาย  1,677.68 ล้านบาท  ปิดที่   38.00 บาท เพิ่มขึ้น  1.50 บาท
PTTGC   มูลค่าการซื้อขาย  1,509.10 ล้านบาท  ปิดที่   45.75 บาท เพิ่มขึ้น  2.75 บาท